ET Euroopa Liidu Teataja C 239/12

Nõukogu põhjendused: nõukogu esimese lugemise seisukoht (EL) nr 10/2015 eesmärgiga võtta vastu Euroopa Parlamendi ja nõukogu määrus, millega muudetakse nõukogu määrust (EÜ) nr 515/97 liikmesriikide haldusasutuste vastastikusest abist ning haldusasutuste ja komisjoni vahelisest koostööst tolli- ja põllumajandusküsimusi käsitlevate õigusaktide nõutava kohaldamise tagamiseks

(2015/C 239/02)

I. SISSEJUHATUS

1. Komisjon esitas nõukogule 26. novembril 2013 eespool nimetatud ettepaneku, mis tugineb Euroopa Liidu toimimise lepingu artiklitele 33 ja 325 ning mille eesmärk on parandada pettustevastase süsteemi toimimist tollivaldkonnas.

2. Euroopa Kontrollikoda esitas oma arvamuse 18. märtsil 2014.

3. Euroopa Parlament võttis oma esimese lugemise seisukoha vastu 15. aprillil 2014 (1).

4. Tolliliidu töörühm vaatas ettepaneku läbi erinevatel koosolekutel Kreeka ja Itaalia eesistumise ajal ja saavutas oma 9. septembri 2014. aasta koosolekul laialdase kokkuleppe eesistujariigi kompromissteksti suhtes dokumendis 13179/14 esitatud kujul, kusjuures AT ja DE hääletasid vastu ja ES hoidus hääletamisest.

5. Alaliste esindajate komitee andis 23. septembril 2014 eesistujariigile volitused alustada kolmepoolseid kohtumisi Euroopa Parlamendiga.

6. Toimus kolm kolmepoolset kohtumist: 10. novembril, 10. detsembril ja 18. detsembril 2014 (2). Seal saavutatud kompromissi kiitis heaks alaliste esindajate komitee. Seejärel andis Euroopa Parlament 23. märtsi 2015. aasta kirjas nõukogule teada, et Euroopa Parlament kiidab nõukogu seisukoha teisel lugemisel muudatusettepanekuid tegemata heaks.

7. Seda arvesse võttes võttis nõukogu 20. aprilli 2015. aasta istungil vastu poliitilise kokkuleppe, mis on esitatud dokumendis 7565/15.

II. EESMÄRK

8. Käesolevas määruses sätestatakse määruse (EÜ) nr 515/97 muudatused. Muudatuste eesmärk on kõrvaldada puudujäägid olemasolevates tollipettuste avastamise süsteemides ja OLAFi uurimiste viivitustes, ühtlustada andmekaitse üle teostatavat järelevalvet ning selgitada võimalust piirata andmete nähtavust ja vastastikuse abistamise raames kogutud asitõendite vastuvõetavust käsitlevaid eeskirju.

III. NÕUKOGU ESIMESE LUGEMISE SEISUKOHA ANALÜÜS

A. Üldised tähelepanekud

9. Nõukogu viis esialgsesse ettepanekusse sisse mitu muudatust ning muutis oluliselt teksti struktuuri. Euroopa Parlament hääletas komisjoni ettepaneku kohta esitatud 53 muudatusettepaneku poolt. Seega muudab nõukogu esimese lugemise seisukoht komisjoni algset ettepanekut, sõnastades selle osaliselt ümber Euroopa Parlamendiga saavutatud kokkuleppe alusel.

B. Peamised poliitilised küsimused

10. Mõisted

Mõistet „tollialased õigusaktid” muudeti kooskõlas määrusega (EL) nr 952/2013 ja lisati mõisted „liidu tolliterritoorium” ja „vedaja”.

11. Vastuvõetavad asitõendid

Nõukogu selgitas eeskirju, mis käsitlevad asitõendite vastuvõetavust haldus- ja kohtumenetluses.

12. Andmehoidlad

Selgitati määruse alusel loodud andmehoidlate eesmärki, sisu ja kasutust. Nõukogu sätestab, et liikmesriikidel peaks olema konteinerite saatekirjade andmehoidlale sama tasandi juurdepääs kui komisjonil ning et tundlike kaupade (nagu tubaka ja tubakatoodete, alkoholi ja alkohoolsete jookide ning energiatoodete) saadetiste ekspordist peaksid vedajad konteinerite saatekirjade andmehoidlas teada andma. Välja on jäetud võimalus edastada impordi-, ekspordi- ja transiidiandmete hoidlast valitud andmeid rahvusvahelistele organisatsioonidele või ELi asutustele.

13. Konteinerite liikumine kolmandate riikide vahel

Nõukogu selgitas nende konteinerite liikumisega seotud eeskirju, mille kohta ei pea konteinerite saatekirjade andmehoidlas teavet esitama.

14. Andmekaitse

Viiteid andmekaitse-eeskirjadele ühtlustati kooskõlas määrusega (EÜ) nr 45/2001.

15. Komisjoni poolt liikmesriikidele esitatavad dokumenditaotlused

Nõukogu selgitas, et liikmesriigid peaksid komisjoni taotlusel esitama komisjonile impordi- ja ekspordideklaratsioonidega kaasnevad dokumendid ning et sellise taotlusega tuleks tegeleda nelja nädala jooksul.

16. Andmete säilitamine

Tolliinfosüsteemi (TIS) sisestatud andmeid tuleks säilitada maksimaalselt viis aastat, põhjendatud juhtudel kaks aastat kauem.

17. Hindamine

Nõukogu sätestas, et komisjon hindab kaks aastat pärast määruse jõustumist vajadust täiendada asjakohastes andmehoidlates sisalduvaid ekspordiandmeid ning maa- ja õhutee kaudu toimuvaid liikumisi käsitlevaid andmeid.

18. Kohaldamise alguskuupäev

Kohaldamise alguskuupäevaks sätestati 1. september 2016, võttes arvesse, et vastu tuleb võtta delegeeritud õigusakte ja rakendusakte ning et liikmesriigid peavad lõpule viima ettevalmistavad ülesanded.

19. Põhjendused

Nõukogu muutis põhjendusi, et need oleksid kooskõlas määruse muudetud rakendusosaga ja kajastaksid mõningaid Euroopa Parlamendi väljendatud muresid.

IV. KOKKUVÕTE

Nõukogu võttis oma seisukoha koostamisel täiel määral arvesse komisjoni ettepanekut ja Euroopa Parlamendi esimese lugemise arvamust.

(1) 8658/14 CODEC 1023 UD 112 AGRI 294 ENFOCUSTOMS 46 PE 250.

(2) Hiljem käsitles eesistujariik Läti 2015. aasta jaanuaris mitut lahendamata tehnilist küsimust.